Ramaphosa: IMF moet meer geld vir Afrika gee | Netwerk24
22 Junie 2021 07:13
Ramaphosa het op die Katarse Ekonomiese Forum ontwikkelde lande aangemoedig om met Afrika se herstel te help deur meer reserwes van die IMF toe te ken aan lande op die vasteland as die $33 miljard wat reeds toegeken is.
Die virtuele byeenkoms wat deur Bloomberg bemark word, duur drie dae.
Ramaphosa het in 'n onderhoud gesê Afrika benodig meer finansiële ondersteuning om die uitwerking van die pandemie teen te werk.
"Ons het meer nodig omdat ons ekonomieë baie ondersteuning nodig gaan hê en dit bloot regverdig is," sê Ramaphosa. "Die vasteland het baie goeie groei getoon en moet nou die soort ondersteuning ontvang sodat almal uit die insinking kan kom wat deur die pandemie veroorsaak is."
Volgens Reuters het Ramaphosa op die openingsgeleentheid internasionale farmaseutiese reuse oor hul "selfsugtige en onregverdige" entstofbeleid gekritiseer.
Hy sê die selfsugtige en onregverdige weiering van dié maatskappye om kwytskelding van patentreg te gee op entstof vir noodgebruik, stel die hele wêreld in gevaar.
Dit was in kritiek op die verset teen Indië en Suid-Afrika se pogings om tydelike opskorting van patentreg op die entstowwe te kry.
"Ons word deur 'n noodsituasie in die gesig gestaar wat die hele wêreld raak terwyl daar sommige lande is wat weier om van hierdie bepaling afstand te doen."
Hy sê al waarvoor gevra word, is 'n tydperk van drie jaar om die lande in staat te stel om die entstowwe te vervaardig.
Rwanda se pres. Paul Kagame sê Afrikalande probeer vennote vind om entstowwe op die vasteland te begin vervaardig.
Later Maandag gaan Ramaphosa en Emmanuel Macron, president van Frankryk, 'n aankondiging doen oor die oprigting van Afrika se eerste entstof-aanleg wat mRNA-entstowwe sal kan vervaardig. – Bloomberg, Reuters